เงินกู้ดอกเบี้ย3%มาแล้ว
กสิกรนำร่องให้กู้บ้านนาน5ปีธปท.ยันจัดสรรให้ในสิ้นมี.ค.นี้
9 มี.ค. 2555

กสิกรนำร่องให้กู้บ้านนาน5ปีธปท.ยันจัดสรรให้ในสิ้นมี.ค.นี้
ธปท.แจงเงินกู้ดอกเบี้ยต่ำ 3% ช่วยน้ำท่วมทั้งเอสเอ็มอีรายย่อย 3 แสนล้านบาท จะอนุมัติได้ในเดือนนี้ กสิกรเสือปืนไวปล่อยกู้บ้านดอก 3% นาน 5 ปี 
แหล่งข่าวจากธนาคารแห่งประเทศไทย (ธปท.) เปิดเผยว่า วงเงินสินเชื่ออัตราดอกเบี้ยต่ำพิเศษ (ซอฟต์โลน) 3 แสนล้านบาท เพื่อช่วยเหลือทางการเงินแก่ผู้ที่ได้รับความเสียหายจากอุทกภัยตามพระราชกำหนด (พ.ร.ก.) ช่วยเหลือผู้ที่ได้รับความเสียหายจากอุทกภัย พ.ศ. 2555 นั้น จะเริ่มทยอยออกในเดือนนี้
ขณะนี้ ธปท.อยู่ระหว่างพิจารณาจัดสรรวงเงินตามที่ธนาคารพาณิชย์และธนาคารเฉพาะกิจเสนอโครงการเข้ามาตั้งแต่วันที่ 5 มี.ค.ที่ผ่านมา โดยการจัดสรรจะแยกสินเชื่อลูกหนี้เก่ากับสินเชื่อลูกค้าใหม่และจะแยกระหว่างสินเชื่อเอสเอ็มอีรายละไม่เกิน 30 ล้านบาท และบุคคลธรรมดารายละไม่เกิน 1 ล้านบาท 
ธปท.คาดว่า การเริ่มดำเนินการปล่อยสินเชื่อจริงน่าจะเริ่มได้ภายในสิ้นเดือน มี.ค.นี้ โดยการจ่ายเงินสินเชื่อนั้น ธปท.จะทยอยจ่ายให้ธนาคารที่ได้รับอนุมัติทุกสัปดาห์ตามความต้องการสินเชื่อที่ธนาคารยื่นขอมาในแต่ละวัน และสามารถยื่นขอวงเงินได้จนถึงสิ้นปี 2556




 
สินเชื่อซอฟต์โลน 3 แสนล้านบาท แบ่งเป็นเงินของ ธปท. 2.1 แสนล้านบาท และเงินของสถาบันการเงินที่ร่วมโครงการอีก 9 หมื่นล้านบาท โดย ธปท.จะคิดดอกเบี้ยกับธนาคารที่เข้าร่วมโครงการ 0.01% และให้ธนาคารคิดดอกเบี้ยกับผู้ขอกู้ไม่เกิน 3% มีระยะเวลาการให้กู้ในโครงการนาน 5 ปี สิ้นสุดวันที่ 31 ธ.ค. 2561 โดยสถาบันการเงินที่เข้าร่วมโครงการจะต้องยื่นคำขอกู้ยืมเงินต่อ ธปท.ภายในวันที่ 31 ธ.ค. 2556 
ขณะที่ธนาคารที่เข้าร่วมส่วนใหญ่ต่างยืนยันว่าจะใช้เงื่อนไขผ่อนปรนในการพิจารณาสินเชื่อให้กับลูกค้าที่ประสบภัยมากกว่าสินเชื่อปกติและจะเร่งอนุมัติเงินให้ถึงมือผู้กู้ในระยะเวลาสั้นที่สุด 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ธนาคารได้ออกผลิตภัณฑ์สินเชื่อที่อยู่อาศัยดอกเบี้ยต่ำพิเศษคงที่ 3% นาน 5 ปี เพื่อขานรับโครงการสินเชื่อซอฟต์โลนจาก ธปท. เพื่อรองรับลูกค้าผู้ประสบอุทกภัยในปีที่ผ่านมา ซึ่งต้องการซื้อที่อยู่อาศัยใหม่ ที่อยู่อาศัยมือสอง ซ่อมแซมบ้านและรีไฟแนนซ์บ้านมายังธนาคารกสิกรไทย โดยตั้งเป้าปล่อยกู้ลูกค้าผ่านโครงการนี้ไม่ต่ำกว่า 2 หมื่นราย วงเงินร่วม 3.2 หมื่นล้านบาท
นายชาติชาย ยืนยันว่า ลูกค้าที่เข้าโครงการจะได้รับดอกเบี้ยต่ำพิเศษ สำหรับวงเงินกู้ 1 ล้านบาทแรก จะได้รับอัตราดอกเบี้ยต่ำพิเศษคงที่ 3% นาน 5 ปี ยื่นขอกู้ได้ตั้งแต่วันที่ 10 มี.ค.–30 ธ.ค. 2555 
สำหรับวงเงินกู้ส่วนที่เกิน 1 ล้านบาท จะคิดอัตราดอกเบี้ยพิเศษ 0% ใน 6 เดือนแรก จากนั้นจะมีดอกเบี้ย 7 แบบให้เลือก แต่ต้องยื่นกู้ภายในวันที่ 30 เม.ย. 2555 
ผู้ที่มีสิทธิยื่นขอกู้สินเชื่อบ้านในโครงการนี้มี 3 กลุ่ม คือ ผู้ประสบอุทกภัยที่มีที่อยู่อาศัยเดิมหรือเช่าบ้านอยู่ และมีความต้องการซื้อที่อยู่อาศัยใหม่ทั้งบ้านใหม่และบ้านมือสองในพื้นที่น้ำไม่ท่วม ผู้ประสบอุทกภัยที่มีที่อยู่อาศัยเดิมที่ปลอดภาระแล้วและต้องการเงินสินเชื่อไปซ่อมแซมบ้าน สุดท้ายคือลูกค้าสินเชื่อบ้านกสิกรไทยเดิมที่ประสบอุทกภัยและต้องการกู้เงินเพื่อซ่อมแซมบ้าน